《秋兴 其二》
宋代·张九成

半夜惊梦回，桐叶纷索索。杖藜视天宇，雨罢云收脚。

清风拂襟裾，片月堕篱落。嗟我游已倦，怅此久淹泊。

豆畦今已花，稻垄行可穫。翻思黄卷中，古人谁可作。

田园爱潜归，箪瓢识颜乐。譬彼鹪鹩心，平生在丛薄。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。